Projekts

LATVIJAS REPUBLIKAS MINISTRU KABINETS

2014.gada Noteikumi Nr.

Rīgā (prot. Nr. .§)

**Kārtība, kādā veic valsts pētījumu programmu īstenošanai piešķirto finanšu līdzekļu izlietojuma kontroli**

Izdoti saskaņā ar [Zinātniskās darbības likuma](http://likumi.lv/doc.php?id=107337)
[13.panta](http://likumi.lv/doc.php?id=107337#p13) otrās daļas 3.punktu

1. Noteikumi nosaka kārtību, kādā veic valsts pētījumu programmu (turpmāk – programma) īstenošanai piešķirto finanšu līdzekļu izlietojuma kontroli.

2

2. Noteikumi attiecas uz Latvijas Republikas Zinātnisko institūciju reģistrā reģistrēto zinātnisko institūciju (turpmāk – institūcija) programmu īstenošanas uzraudzību.

3. Studiju un zinātnes administrācija (turpmāk – administrācija) veic programmas īstenošanai piešķirto finanšu līdzekļu izlietojuma izmaksu kontroli.

4. Programmu uzraudzības komisija (turpmāk – komisija) atbilstoši šiem noteikumiem nodrošina zinātnisko pētījumu un programmā sasniedzamo rezultātu izpildes atbilstību programmas mērķiem un uzdevumiem uzraudzību. Izglītības un zinātnes ministrija nodrošina komisijas sekretariāta funkciju veikšanu.

5. Izglītības un zinātnes ministrs izveido komisiju un apstiprina tās nolikumu. Komisijas sastāvā iekļauj Izglītības un zinātnes ministrijas, attiecīgās nozares ministrijas un administrācijas pārstāvjus. Komisijas darbu vada Izglītības un zinātnes ministrijas pārstāvis. Komisija lēmumus pieņem ar vienkāršu balsu vairākumu. Komisija ir lemttiesīga, ja sēdē piedalās vismaz puse komisijas locekļu. Ja balsis sadalās vienādi, izšķirošā ir komisijas vadītāja balss. Komisija, ja nepieciešams, piesaista zinātniskos ekspertus programmas izvērtēšanas veikšanai. Eksperti paraksta deklarāciju par programmas vērtēšanas procesā iegūtās informācijas neizpaušanu, par objektivitāti, neitralitāti un interešu konflikta neesamību (1.pielikums).

6. Programmas vadītājs ar administrāciju noslēgtajā līgumā par programmas posma izpildi (turpmāk – līgums), noteiktajā kārtībā un termiņā iesniedz:

6.1. Izglītības un zinātnes ministrijai kā komisijas sekretariātam:

6.1.1. programmas vadītāja, programmas projekta vadītāja un viņa pārstāvētās institūcijas vadītāja apstiprinātu zinātnisko pārskatu par programmas posma izpildes gaitu (turpmāk – zinātniskais pārskats) latviešu valodā (2.pielikums) un zinātniskā pārskata tulkojumu angļu valodā papīra dokumenta formā, vienlaikus pievienojot minēto dokumentu elektroniskās kopijas elektroniskajā datu nesējā;

6.1.2. programmas vadītāja izveidotās programmas stratēģiskās vadības grupas rakstisku ziņojumu par programmas mērķu sasniegšanu, kas vienlaikus sniedz priekšlikumus programmas turpmākajai attīstībai (turpmāk – vadības grupas ziņojums);

6.2. administrācijai:

6.2.1.zinātnisko pārskatu;

6.2.2.finanšu pārskatu par programmas posma īstenošanu (3.pielikums).

7. Programmas vadītājs kopīgi ar programmas projektu vadītājiem un viņu pārstāvētām institūcijām, pirms zinātniskā pārskata iesniegšanas organizē programmas ietvaros sasniegto rezultātu publisku izskatīšanu un apspriešanu līgumā noteiktā kārtībā. Programmas vadītājs un programmas projektu vadītāji ir atbildīgi par šajā punktā un šo noteikumu 6.punktā sniegtās informācijas patiesumu.

8. Administrācija programmas izpildes gaitā tās īstenošanas vietās pārbauda programmas īstenošanai piešķirto finanšu līdzekļu izlietojumu un rezultātu izpildes uzraudzību, kā arī izmaksu efektivitātes kontroli. Administrācija veic arī papildu pārbaudi programmas izpildes gaitā, pamatojoties uz komisijas argumentētu ierosinājumu. Minētās pārbaudes norises kārtību izstrādā un apstiprina administrācija, saskaņojot to ar Izglītības un zinātnes ministriju un attiecīgo programmas vadītāju. Programmas vadītājs, kā arī programmas projektu vadītāji un projektu vadītāju pārstāvētās institūcijas vadītājs nodrošina administrācijas pārstāvjiem netraucētu piekļuvi visai ar programmas īstenošanu saistītai dokumentācijai, iegūtajiem rezultātiem (nodevumiem) un rezultātu sasniegšanu apliecinošiem dokumentiem, tai skaitā dokumentācijai, kura apliecina publisko iepirkumu procedūras veikšanu atbilstoši publisko iepirkumu reglamentējošiem tiesību aktiem. Nepieciešamības gadījumā, ministrija var piesaistīt auditorus, izmantojot publisko iepirkumu, lai pārbaudītu finanšu līdzekļu izlietojuma atbilstību programmas mērķiem un uzdevumiem.

9. Administrācija sagatavo un vienas nedēļas laikā no līgumā noteiktā programmas posma noslēguma dienas iesniedz Izglītības un zinātnes ministrijai atskaiti par attiecīgā programmas posma izpildi (turpmāk – posma izpildes atskaite), kurā iekļauj informāciju par:

9.1. programmas īstenošanai piešķirto finanšu līdzekļu izlietojuma atbilstību programmas noteiktajam mērķim, uzdevumiem un termiņiem;

9.2. programmā plānoto un apgūto finansējumu, finanšu pārskatu pārbaužu rezultātiem;

9.3. līguma grozījumiem, ja tādi ir veikti;

9.4. šo noteikumu 11.punktā minēto pārbaužu rezultātiem, ja tādas ir veiktas;

9.5. programmā plānotiem izpildes rādītājiem un sasniegtiem rezultatīvajiem rādītājiem;

9.6. dubultā finansējuma riska novēršanu un mazināšanu, kā arī iespējamajiem riskiem programmas īstenošanā.

10. Komisija mēneša laikā no zinātniskā pārskata, posma izpildes atskaites un vadības grupas ziņojuma saņemšanas dienas iesniedz izglītības un zinātnes ministram ziņojumu par programmas posma izpildes gaitu, problēmām un rezultātiem (turpmāk – komisijas ziņojums). Komisijas ziņojumu un zinātnisko pārskatu publicē Izglītības un zinātnes ministrijas un administrācijas mājaslapā internetā.

11. Komisijas ziņojumā, ņemot vērā zinātnisko pētījumu virzienu atbilstību programmā noteiktajam mērķim, uzdevumiem un plānotajai izpildes gaitai, komisija var iekļaut priekšlikumu par programmas, tās projekta, projekta daļas un atsevišķu projekta aktivitāšu pabeigšanu vai programmas, tās projekta, projekta daļas un atsevišķu projekta aktivitāšu izbeigšanu un finansējuma pārtraukšanu (turpmāk – komisijas priekšlikums). Administrācija divu nedēļu laikā no komisijas priekšlikuma saņemšanas dienas sniedz komisijai administrācijas argumentētu atzinumu (turpmāk – administrācijas atzinums) par komisijas priekšlikuma atbalstīšanu vai noraidīšanu.

12. Ja administrācijas atzinumā ir atbalstīts komisijas priekšlikums, tad komisija piecu darbdienu laikā iesniedz komisijas ziņojumu un administrācijas atzinumu izglītības un zinātnes ministram izvērtēšanai un lēmuma pieņemšanai par programmas, tās projekta, projekta daļas un atsevišķu projekta aktivitāšu pabeigšanu, izbeigšanu vai turpināšanu.

13. Ja Izglītības un zinātnes ministrijā ir iesniegta sūdzība saistībā ar programmas, tās projekta, projekta daļas un atsevišķu projekta aktivitāšu izpildi vai minētās izpildes nodrošināšanu, tad Izglītības un zinātnes ministrija minēto sūdzību iesniedz komisijai un administrācijai izvērtēšanai un viedokļa sniegšanai Izglītības un zinātnes ministrijai, kura nodrošina atbildes sniegšanu sūdzības iesniedzējam normatīvajos aktos noteiktajā kārtībā un termiņā.

14. Šo noteikumu 12.punktā minēto lēmumu var pārsūdzēt tiesā [Administratīvā procesa likumā](http://likumi.lv/doc.php?id=55567) noteiktajā kārtībā.

15. Atzīt par spēku zaudējušiem Ministru kabineta 2010.gada 30.marta noteikumus Nr.316 “Kārtība, kādā veicama valsts pētījumu programmu īstenošanai piešķirto finanšu līdzekļu izlietojuma kontrole” (Latvijas Vēstnesis, 2010, 53.nr.).

Ministru prezidente Laimdota Straujuma

Izglītības un zinātnes ministre Ina Druviete

Iesniedzēja:

Izglītības un zinātnes ministre I.Druviete

Vizē: Valsts sekretāre S.Liepiņa

22.09.2014. 11:58

857

Depkovska 67047853 iveta.kestere@izm.gov.lv

anita.depkovska@izm.gov.lv

Paredne 67227130

inguna.paredne@sza.gov.lv